b'\n_START_ARTICLE_\nMarjan Skumavc\n_START_SECTION_\n\xc5\xbdivljenjepis\n_START_PARAGRAPH_\nMladost je pre\xc5\xbeivljal na Notranjskem in na Gorenjskem. Na Jesenicah se je izu\xc4\x8dil za zidarja, nato pa se je vpisal na \xc5\xa0olo za oblikovanje v Ljubljani, ki jo je kon\xc4\x8dal leta 1967._NEWLINE_Na Akademiji za likovno umetnost v Ljubljani je diplomiral leta 1972 (prof. Gabriel Stupica) in nato dve leti \xc5\xa1tudiral na specialki pri profesorju Janezu Berniku. Bil je dobitnik \xc5\xa1tudentske Pre\xc5\xa1ernove nagrade._NEWLINE_V mladosti se je ukvarjal z borilnimi \xc5\xa1porti in bil dvakrat slovenski prvak v boksu. Pri dnevniku Delo je bil zaposlen kot novinar. \xc4\x8clanke objavljal tudi v Slovenskih novicah in Nedelu, kjer je vrsto let ustvarjal No\xc4\x8dno kroniko, s katero je na slovenskem vpeljal nov poro\xc4\x8devalski stil, ki ga mnogi posnemajo. Sodeloval je v gasilski ekipi \xc4\x8cGP Delo._NEWLINE_Med tridesetletnim novinarskim delom (pokrival je podro\xc4\x8dja, kot so kriminal, sociala, kultura, reporta\xc5\xbea \xe2\x80\xa6) je slikal, imel okoli petdeset samostojnih razstav, sodeloval na \xc5\xa1tevilnih kolonijah in skupinskih razstavah. _NEWLINE_Po letu 2000 se je ukvarjal le \xc5\xa1e s slikarstvom. \xc5\xbdivel in ustvarjal je v Ljubljani in v Istri.\n_START_SECTION_\nKonji\xc5\xa1ko obdobje\n_START_PARAGRAPH_\nV Slovenskih Konjicah je slikar deloma \xc5\xbeivel in ustvarjal dobrih deset let. Tukaj je tudi dokon\xc4\x8dal nekatere zelo pomembne slike svojega opusa, npr. Maratovo smrt. Zagotovo je bilo to eno sre\xc4\x8dnej\xc5\xa1ih obdobij njegovega \xc5\xbeivljenja, kar se pozna tudi iz njegovega ustvarjanja._NEWLINE_Odprtje razstave \xc2\xbbMarjan Skumavc (1947-2011): iz konji\xc5\xa1ke delavnice\xc2\xab\xc2\xa0, v letu 2017, (ob sedemdesetletnici slikarjevega rojstva), je zato tudi neke vrste hommage Skumav\xc4\x8devim povezavam z mestom Slovenske Konjice, pa tudi njegovi tedanji tukaj\xc5\xa1nji ljubezni.\n_START_SECTION_\nSkumav\xc4\x8devi likovni dnevi na Resniku\n_START_PARAGRAPH_\nSkumav\xc4\x8devi likovni dnevi na Resniku so likovna kolonija, ki je nasledila Likovna dru\xc5\xbeenja na Resniku (2008-2012)._NEWLINE_Namen kolonije je z umetni\xc5\xa1kimi deli ohranjati pesni\xc5\xa1ko izro\xc4\x8dilo pohorskega pesnika Jurija Vodovnika, njegov lik in okolje, v katerem je pesnik \xc5\xbeivel in pesnil. Kolonija se imenuje po Marjanu Skumavcu, akademskemu slikarju, ki je organizatorjem pomagal ustanoviti kolonijo in na njej prva \xc5\xa1tiri leta tudi aktivno sodeloval.'